text: Que vous feroie je lonc plait?
   À chascun a tant dit et fait,
   Que tout li ont dit et graé
   Que il face sa volenté.
   Chascuns dist que, se il avoit
   X roiaumes, qu'il prenderoit
   La fenme que il veut avoir,
   Où tant a biauté et savoir
   C'on n'en porroit plus souhaidier ;
   Ne souhais n'i auroit mestier,
   Car souhais, à tout regarder,
   N'i porroit de riens amender.
   Ainsi chascuns li loe et dist;
   Et li rois de joie en sozrist.
   Cis consaus li fu bien séans
   Et en son cuer douz et plaisans.
  